Ne zutun impemeuntud ni Jesus te avang is menge sumusundan din wey zan mekehuna mekerapas pehendiyà te zehipag dutun te ranew su ibpemeulì din pa haazà is mezakel he menge etew.
Ne hein nemekehipanew en haazà is menge etew,
midtekezeg si Jesus diyà te vuvungan te sebsevaha zin ne mid-ampù.
Ne hein mezukilem en,
kemulu pa zutun si Jesus te sebsevaha zin.
Ne haazà is nemen-untud te avang,
diyè dan en te lawed te ranew ne nereǥenan sikandan te zekelà he vaǥel su egkesinuǥung dan is dekelà he keramag.
Ne hein meǥaan egkepawà,
midhendiyà si Jesus te kandan he ziyà sikandin ebpenggiekgiek te zivavew zutun te wahig.
Ne te kegkeahaa kandin te menge sumusundan din,
utew zan neherati.
“Gimukud!”
ke sikandan,
ne nemekeerang dan is egkengehandek.
Ne zutun migkaǥi si Jesus diyà te kandan,
“Sarig kew,”
ke sikandin,
“kenè kew mahandek su iyan a.”
Ne zutun migkaǥi si Pedro te,
“He Zatù,
ke tutuu he iyan ka heeyan,
pengelinteuwi nu he mekehendiyan a ne mekehipanew a kayi te zivavew te wahig.”
Ne ke si Jesus te,
“Hendini ka.”
Ne midrenà si Pedro puun dutun te avang ne midhipanew zutun te zivavew te wahig pehendiyà te ki Jesus.
Ne hein neǥezam din he utew mevendes is keramag dutun,
ne netik-ew sikandin mahandek ne idteledted en sikandin.
Ne segugunà sikandin nekekulahì te,
“Tevangi a!”
Ne segugunà migewezi sikandin ni Jesus te egkaǥi te,
“Maan is kenè ka ebpekesarig kediey?
Maan is eduwazuwa ka?”
Ne mid-untud dan dutun te avang,
ne mid-engked haazà is keramag.
Ne is menge zuma he menge sumusundan din dutun te avang,
mid-azap dan ki Jesus he ke sikandan te,
“Benar iyan he Anak ka te Megbevayà!”
Ne hein nekeuma zan en diyà layun,
nekezunggù dan diyà te inged he Giniserit.
Ne nekilala si Jesus te menge etew zutun.
Ne impemetukew zan is egkengezeruwan diyà te menge siringan he inged dutun.
Ne nemekeuma is ebpenhated diyà te ki Jesus te menge etew he zuen daru.
Ne midhangyù dan ki Jesus he ituǥut din he mekeǥawed dan te minsan sidsid dà te kumbalè din ne nengeulian is langun he nekeǥawed dutun.